Toshkent davlat yuridik universitetida kadrlar tayyorlash tizimini tubdan takomillashtirish va samaradorligini oshirish chora-tadbirlari toʻgʻrisida
(resolution, 2026-04-13)

Soʻnggi yillarda milliy oliy yuridik taʼlimni modernizatsiyalash, mazkur sohaga xalqaro taʼlim standartlari va axborot-kommunikatsiya texnologiyalarini joriy etish, dolzarb huquqiy muammolar boʻyicha kompleks ilmiy tadqiqotlar oʻtkazish, taʼlim olayotgan yoshlarni maʼnaviy-axloqiy tarbiyalash boʻyicha samarali tizimni yaratish yuzasidan kompleks chora-tadbirlar amalga oshirildi. Toshkent davlat yuridik universitetida koʻrilgan choralar oʻquv-tarbiyaviy jarayon sifatini oshirish, uni innovatsion mazmun bilan toʻldirish, talabalar bilimini baholashning samarali tizimini joriy qilish, mustaqil ravishda yangi bilimlarni egallash va ulardan foydalanish koʻnikmasini shakllantirishga qaratilgan nazariy tayyorgarlikni huquqni qoʻllash faoliyati bilan uzviy bogʻliqligini taʼminlash imkonini berdi. Universitet bitiruvchilari mamlakatda sodir boʻlayotgan davlat qurilishi va jamiyatni demokratlashtirish, ijtimoiy-iqtisodiy rivojlanishning ustuvor vazifalarini amalga oshirish va sud-huquq sohasini isloh qilish jarayonlariga faol jalb etilgan. Shu bilan birga, mamlakatda davlat hokimiyatini yanada demokratlashtirishning huquqiy asoslarini takomillashtirish, qonun ustuvorligini taʼminlash, fuqarolar va tadbirkorlik subyektlarining huquq va qonuniy manfaatlarini himoya qilishning taʼsirchan mexanizmlarini joriy qilish, shuningdek, aholining huquqiy madaniyati va huquqiy ongini oshirish boʻyicha amalga oshirilayotgan keng koʻlamli islohotlar yuqori malakali yuridik kadrlarga boʻlgan zaruriyat va yuqori ehtiyojni taqozo etmoqda. Bunda oliy yuridik taʼlim tizimini yanada rivojlantirmasdan islohotlar talablariga javob beradigan mutaxassislarni tayyorlash imkoni mavjud emas. 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasining vazifalariga muvofiq, shuningdek, yuridik kadrlar tayyorlash tizimini xalqaro standartlarni hisobga olgan holda yanada takomillashtirish, Toshkent davlat yuridik universitetida oʻquv jarayonini tashkil etishning zamonaviy usullarini joriy qilish, yoshlarning oliy yuridik taʼlim olishlariga keng imkoniyatlar yaratishni taʼminlash maqsadida: 1. Toshkent davlat yuridik universitetini (keyingi oʻrinlarda TDYU deb ataladi) yanada rivojlantirishning asosiy yoʻnalishlari etib quyidagilar belgilansin: birinchidan — professor-oʻqituvchilar tarkibini yuqori darajada kasbiy pedagogik mahoratga, huquqiy va siyosiy madaniyatga ega mutaxassislar bilan mustahkamlash, amaliy ish tajribasiga ega boʻlgan mutaxassislarni taʼlim jarayoniga keng jalb etish; ikkinchidan — talabalarning mustaqil tayyorgarligini chuqurlashtirishni hisobga olgan holda nazariy mashgʻulotlarni yanada optimallashtirish, ish beruvchilar ehtiyojidan kelib chiqib, yuristda tahliliy fikrlash va kasbiy koʻnikmalarni rivojlantirishga qaratilgan oʻquv rejasini, dastur va oʻquv-metodik materiallarni oʻquv jarayonida qoʻllash; uchinchidan — modul tizimi va oʻqitishning innovatsion metodlarini rivojlantirish, oʻquv jarayonida axborot-kommunikatsiya texnologiyalarini keng qoʻllash, talabalar, oʻqituvchilar va yosh tadqiqotchilarni global axborot-huquqiy va taʼlim resurslaridan foydalanish imkoniyatlarini kengaytirish, amaliyot, stajirovka oʻtish tartibini takomillashtirish, shuningdek, klinik taʼlimni joriy etish; toʻrtinchidan — oʻquv, ilmiy va boshqa adabiyotlar, shu jumladan xorijiy adabiyotlar fondini, oʻqitishning texnik vositalari, shuningdek, global axborot-huquqiy va taʼlim resurslarini muntazam yangilab borish; beshinchidan — tizimli asosda pedagogik va ilmiy xodimlarni malakasini oshirish va stajirovkadan oʻtkazish, ilmiy tadqiqotlar olib borish, taʼlim jarayoniga xorijiy mutaxassislarni jalb qilish, shuningdek, talabalarning akademik almashinuvini taʼminlash boʻyicha yetakchi xorijiy ilmiy-taʼlim muassasalari, tahliliy, tadqiqot markazlari, xalqaro tashkilotlar bilan hamkorlikni mustahkamlash; oltinchidan — ijobiy xalqaro tajribani yanada qoʻllash, shu jumladan talabalar oʻquv yuklamasi hajmini aniqlashning shartli birliklari (kreditlar)ni oʻtkazish va jamlash tizimini joriy etish; yettinchidan — nazariy bilimlarni qonunchilik faoliyati va huquqni qoʻllash amaliyoti bilan uzviy bogʻliqligini, shu jumladan davlat va xoʻjalik boshqaruvi organlari, sud va huquqni muhofaza qiluvchi organlar, advokatura bilan faol hamkorlik orqali taʼminlash; sakkizinchidan — TDYU xalqaro reytingi va raqobatdoshligini oshirish maqsadida chet el fuqarolari uchun yuridik taʼlim olish imkoniyatini kengaytirish. 2. Belgilansinki, TDYU rektori tibbiy va transport xizmati koʻrsatish shart-sharoitlari boʻyicha Oʻzbekiston Respublikasi adliya vaziri oʻrinbosariga tenglashtiriladi. 4. Oʻzbekiston Respublikasi Iqtisodiyot va moliya vazirligi Oʻzbekiston Respublikasi Adliya vazirligi huzuridagi Yuridik kadrlarni qayta tayyorlash va malakasini oshirish institutining oliy taʼlim muassasalari pedagog kadrlarining belgilangan davriylikni hisobga olgan xolda qayta tayyorlash va malakasini oshirish bilan bogʻliq xarajatlarini moliyalashtirishga zarur mablagʻlarni Oʻzbekiston Respublikasi Davlat budjeti parametrlarida nazarda tutsin. 5. TDYU Vasiylik kengashi tashkil etilsin: Vasiylik kengashi TDYUga quyidagi ustuvor masalalarda har tomonlama rivojlanishiga koʻmaklashishi belgilansin: bitiruvchilarni ishga joylashtirish boʻyicha davlat, jamoat va biznes tuzilmalar bilan yanada samarali hamkorlikni amalga oshirish; oliy yuridik taʼlimni rivojlanishiga koʻmaklashuvchi yangi shakl, dastur va istiqbolli tashabbuslarni qoʻllab-quvvatlash, ilmiy ishlanmalar natijalarini qonunchilik faoliyati va huquqni qoʻllash amaliyotiga samarali joriy etish; oʻzaro hamkorlik toʻgʻrisida hamkorlik kelishuvlarini tuzish amaliyotini rivojlantirish va ularni amalga oshirish; taʼlim va fan sohasida xalqaro hamkorlikni oʻrnatish va rivojlantirish; TDYUning pedagog va boshqa xodimlarini mehnat sharoitlari va ijtimoiy taʼminotini yaxshilash; TDYUga moliyaviy yordam koʻrsatishni tashkil etish, uning faoliyatini taʼminlash va rivojlantirish uchun budjetdan tashqari mablagʻlar, xayriya mablagʻlarini jalb qilishga koʻmaklashish. 6. TDYUga: oʻquv jarayonini huquqni qoʻllash amaliyoti bilan uzviy bogʻliqligini taʼminlashni inobatga olgan holda bitiruvchilarga nisbatan malaka talablari, oʻquv reja va oʻquv dasturlarini mustaqil ravishda ishlab chiqish va tasdiqlash; taʼlim berishning modul tizimi sharoitida professor-oʻqituvchilar tarkibi mehnatini normalashtirish ish vaqtining faqat oʻquv tadbirlarga asoslangan holda mustaqil amalga oshirish, shuningdek, pedagogik xodimlar tomonidan ilmiy-metodik, ilmiy-tadqiqot, tashkiliy-metodik, maʼnaviy-axloqiy va tarbiyaviy ishlarni bajarishni ragʻbatlantirish huquqi berilsin. 7. TDYUda budjet muassasalari va tashkilotlari xodimlarini moddiy ragʻbatlantirish maxsus jamgʻarmasi (mehnatga haq toʻlash fondining 15 foizi) bilan bir qatorda, budjetdan tashqari (toʻlov kontrakt) mablagʻlari hisobidan Boshqaruv, professor-oʻqituvchilar, ilmiy, oʻquv-yordamchi, texnik va xizmat koʻrsatuvchi xodimlarni moddiy ragʻbatlantirish uchun Maxsus jamgʻarma (keyingi oʻrinlarda — Maxsus jamgʻarma), ularning mehnatga haq toʻlash fondining kamida 185 foizidan kam boʻlmagan miqdorida tashkil etilsin. Belgilansinki: Maxsus jamgʻarma mablagʻlari shtatdagi boshqaruv, professor-oʻqituvchilar, ilmiy, oʻquv-yordamchi, texnik va xizmat koʻrsatuvchi xodimlarga har oylik ustamalar va moddiy ragʻbatlantirishning boshqa turlarini oʻrnatishga yoʻnaltirilib, ularning miqdori TDYU tomonidan mustaqil belgilanadi; Maxsus jamgʻarma mablagʻlarini shakllantirish va ulardan foydalanish tartibi, shuningdek har oylik ustamalarni oʻrnatish mezonlari TDYU tomonidan belgilanadi. 8. Oʻzbekiston Respublikasi Adliya vazirligi, Oliy va oʻrta maxsus taʼlim vazirligi, Bosh prokuraturasi va Oliy sudining: TDYU tomonidan talabalarni toʻlov-kontrakt asosida oʻqishga qabul qilish parametrlarini, bakalavriat taʼlim yoʻnalishlari va magistratura mutaxassisliklarini belgilash, shuningdek Adliya vazirligi bilan kelishgan xolda universitetning ilmiy-pedagogik salohiyati va moddiy-texnik bazasi imkoniyatlarini hisobga olgan holda yangi yoʻnalish va mutaxassisliklarini ochish toʻgʻrisidagi; 2017/2018 oʻquv yilidan boshlab TDYU bakalavriatiga qabul qilish kvotalaridan tashqari xorijiy fuqarolarni suhbat qilish yoʻli bilan test sinovlarini topshirmagan holda, oʻqish uchun kontrakt summasini milliy valyutada toʻlash orqali qabul qilish toʻgʻrisidagi takliflariga rozilik berilsin. 9. Oʻzbekiston Respublikasi Prezidentining ayrim hujjatlariga 3-ilovaga muvofiq oʻzgartishlar kiritilsin. 10. Oʻzbekiston Respublikasi Adliya vazirligi manfaatdor vazirlik va idoralar bilan birgalikda bir oy muddatda: TDYU bakalavriatiga xorijiy fuqarolarni qabul qilish tartibini belgilashni nazarda tutuvchi Vazirlar Mahkamasining qarori loyihasini; qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisidagi takliflarni Oʻzbekiston Respublikasi Vazirlar Mahkamasiga kiritsin. 11. Vazirlik va idoralar Oʻzbekiston Respublikasi Adliya vazirligi bilan birgalikda bir oy muddatda idoraviy normativ-huquqiy hujjatlarga ushbu qarordan kelib chiqadigan oʻzgartish va qoʻshimchalarni kiritsin. 12. Ushbu qarorning bajarilishini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidentining Davlat maslahatchisi O.B. Murodov zimmasiga yuklansin. 2. Oʻzbekiston Respublikasi Prezidentining “Oliy taʼlim tizimini yanada rivojlantirish chora-tadbirlari toʻgʻrisida” 2017-yil 20-apreldagi PQ–2909-sonli qarorining 28-ilovasi 1-boʻlimi 1-bandi “Yillar boʻyicha qabulning istiqbolli koʻrsatgichlari” grafasidagi “450” raqamlar “600” raqamlar bilan almashtirilsin.